TAMK:lle 100 000 euron lahjoitus – "Tämä onnistuu vain hyvällä ja syvällä yhteistyöllä yritysten kanssa"

Petteri Mäkinen

Nokialla toimiva Purso Group Oy on tehnyt merkittävän lahjoituksen Tampereen ammattikorkeakoululle. Purso osallistuu 100 000 eurolla TAMKin varainhankintakampanjaan ja vahvistaa näin teollisuuden osaajien kouluttamista ja alan kehittämistä.

Purso valmistaa alumiinituotteita teollisuuden tarpeisiin sekä järjestelmäratkaisuja julkisivuihin ja led-valaistukseen. Vahvasti pirkanmaalainen perheyritys Purso näkee etua yhteistyöstä TAMKin kanssa.

– Näemme yhä enenevässä määrin yhteistyön ammattikorkeakoulun kanssa tärkeäksi. Maailma muuttuu nopeasti, samoin yritykset ja tuotteet. Ammattikorkeakoulun henkilökunnan ja opiskelijoiden täytyy tietää, mihin maailma on menossa. Myös tuleva Tampereen korkeakouluyhteisö voi olla paikallinen kilpailuetu tulevaisuudessa, toteaa Purson hallituksen puheenjohtaja Jari Ollilla

Ammattikorkeakoulun tehtävänä on antaa työelämälähtöistä korkeakouluopetusta sekä tehdä työelämää uudistavaa TKI-toimintaa.

– Tämä onnistuu vain hyvällä ja syvällä yhteistyöllä yritysten kanssa. Pidämme Pursolta saamaamme suurta lahjoitusta osoituksena siitä, että yritys näkee meidät merkittävänä kumppaninaan. Parhaat kiitokset Tampereen ammattikorkeakoulun ja opiskelijoiden puolesta tästä lahjoituksesta, sanoo TAMKin rehtori Markku Lahtinen

Lahjakirja luovutettiin TAMKille Purson tehtaalla Nokian Siurossa keskiviikkona 26. syyskuuta.

Purso Groupin lahjoituksen myötä TAMKin varainhankinnan saldo ylittää puolentoista miljoonan euron rajan. Koko vuoden aikana kertyvien lahjoitusten perusteella TAMK saa valtiolta ns. vastinrahaa. Jaettavana on yhteensä 24 miljoonaa euroa ammattikorkeakouluille sen mukaan kuin ne vuoden 2018 loppuun mennessä ovat keränneet lahjoituksia.

TAMKille lahjoittaneiden joukkoon on liittynyt tähän mennessä yli 50 yhteisöä ja yksityishenkilöä.

– Olemme vilpittömän kiitollisia kaikista lahjoituksista. Ne ovat luottamuksen osoitus TAMKin toiminnalle ja merkittävä taloudellinen kannustin kehittää toimintojamme edelleen, rehtori Lahtinen sanoo.

Vuoden 2019 alusta TAMK on osa Tampereen uutta korkeakouluyhteisöä, johon lisäksi kuuluu uusi Tampereen yliopisto.